P. Csáky, poslanec: (2008-01-29):
Dámy a páni, nikto asi Stranu maďarskej koalície nemôže upodozrievať, že táto strana nie je proeurópsky orientovaná strana. My o tejto téme nielen hovoríme, ale niečo sme dali na stôl aj v uplynulom štvorročnom období. Sme hrdí na to, že sme mohli byť súčasťou vládnej koalície, počas pôsobenia ktorej Slovenská republika sa dostala do NATO a do Európskej únie. Som aj osobne hrdý na to, že som mohol koordinovať taký zložitý proces, ako bola integrácia Slovenskej republiky do Európskej únie, a viete veľmi dobre aj z hodnotenia Európskej komisie, že sme v tejto výzve obstáli. Sme hrdí na to, že aj moji kolegovia, naši kolegovia, ktorí boli vtedy ministrami alebo štátnymi tajomníkmi, odviedli profesionálny dobrý výkon a naďalej a dodnes si dovolím tvrdiť, že Strana maďarskej koalície disponuje skutočne takými odborníkmi, ktorí rozumejú tomu, čo sa deje v Európe, rozumejú tomu, aké problémy má Európska únia a spolupodieľali sme sa na tom, aby Európa a Európska únia dostala nové energie pre budúcnosť. Z uvedeného dôvodu sme podporili európsku ústavnú zmluvu, pretože sme si mysleli, že nemôže byť naďalej tolerovaná situácia, že Európa je finančný a ekonomický obor, ale  politický trpaslík. Podporili sme všetky prvky vtedajšej ústavnej zmluvy, ktoré hovorili o tom, že Európa má byť akcieschopnejšia, keď má čeliť globalizačným výzvam a každý v Strane maďarskej koalície veľmi dobre vie, že skutočnými súpermi pre Slovenskú republiku nie je Česká republika, Poľsko, Maďarsko alebo Rakúsko. Skutočnými súpermi Európy sú iné globalizačné centrá sveta, ktoré majú veľmi rýchly ekonomický rast, silne ovplyvňujú diania vo svete a Európa stojí pred otázkou, či bude úspešná v tejto výzve a v tomto súperení, alebo či stráca svoj význam. Viete veľmi dobre, že jedným z bývalých kolegov z bývalej vlády Slovenskej republiky som bol zodpovedný aj za tzv. lisabonský proces. A viem veľmi dobre aj o tých nedokonalostiach, ktorým čelí Európa a Európska únia a ani teraz nechcem tvrdiť, že ústavná zmluva, respektíve táto zmluva, ktorú máme na stole, rieši všetky problémy Európy. Boli sme neradi, keď európska ústavná zmluva končila tak, ako končila a berieme a chápeme túto zmluvu, ktorú máme na stole, ako prijateľný kompromis. Vieme veľmi dobre, že nie je jednoduché si zladiť záujmy a názory občanov a europoslancov a politikov z južného Grécka a zo severného Fínska. Európa je proste taká, aká je. Európa navyše v tejto chvíli nemá, ale rozhodne túto zmluvu považujeme za silný a jednoznačný krok dopredu. Nechcem tvrdiť ani to, že to je zmluva bezchybná. Dovoľte mi jednu historku, ktorá sa mi stala v roku 2004 vo Vatikáne. Bol som tam ako člen vlády Slovenskej republiky, stáli sme na Námestí svätého Petra s jedným zo známych kardinálov, ktorý pochádza zo západnej Európy, a videl som na ňom, že má určité problémy. Tak som sa ho pýtal, čo sa deje. On povedal, že  tu riešime nejaký vážny problém vo Vatikáne a mám s tým problém. A hovorím, tak vy vo Vatikáne môžete mať problémy. Aké problémy tu môžete mať? On mi povedal. „Viete, pán Csáky, človek musí mať veľmi hlbokú vieru, aby ju nestratil tu vo Vatikáne.“ Bol to citát, vážení priatelia z KDH, dúfam, že to beriete tak. Veľmi často som si spomenul na túto vetu v Bruseli alebo v Štrasburgu, keď som musel rokovať v inštitúciách Európskej únie a keď som si povedal, možno aj s niektorými kolegami z bývalej vlády, že fakt, človek musí mať veľmi hlbokú vieru v budúcnosť Európy a Európskej únie, aby to nestratil v európskych inštitúciách. Od kolegov mám pripomenuté, aby som tu kritizoval situáciu, že nebudeme mať možno v niektorých oblastiach alebo v časových oblastiach komisára. Aby som tu kritizoval situáciu, že budeme mať o jedného europoslanca menej. Ja to asi neurobím. Neurobím z toho dôvodu, že si pamätám aj na ten deň, keď som v ten istý deň bol v Bruseli v centrále NATO a v centrále Európskej únie, to znamená v Európskom parlamente a v Európskej komisii. Tí, ktorí ste tam boli, určite viete, že centrálu NATO, to znamená politický mozog a manažment, úzky manažment NATO  bez diplomatov a bez vojakov riadi zhruba niečo viac ako päťsto ľudí. Keď idete do inštitúcií Európskej únie, tam je skoro dvadsaťtisíc. Takže, ak chceme zefektívniť Európsku úniu, ak chceme a máme požiadavky odtiaľto z Bratislavy, aby sa spriehľadnili toky aj v rámci Európskej únie, aj v Komisii, aj v Európskom parlamente, tak pravdepodobne treba tento kompromis prijať. Každá príručka hovorí, že každé teleso, ktoré má viac ako 300, 400 členov už je problematické. A Európsky parlament má viac ako 750 členov, a keď ste tam, tak určite máte pochybnosti, ako je možné zmanažovať takýto obrovský parlament. Takže sú tu veci, ktoré sú na stole, sú tu veci aj finančného charakteru, ekonomického charakteru, o ktorých bude potrebné diskutovať aj v budúcnosti, ale sme toho názoru, a ten názor je nezmenený, že táto zmluva, ktorú máme na stole, je rozhodným spôsobom krok dopredu, je to pozitívny dokument a, pán premiér, pán predseda parlamentu, pán minister zahraničných vecí, s veľkou vážnosťou vám chcem oznámiť, že poslanci Strany maďarskej koalície, každý poslanec Strany maďarskej koalície je pripravený za to hlasovať, ale. No a teraz sme sa dostali k druhej časti môjho vystúpenia, keď si musíme povedať aj tu v našom parlamente, nie zastavme ich, ale zastavme sa bratia, a trošku skúsme pouvažovať o tom, čo to robíme, prečo to robíme, akým spôsobom to robíme a či ideme správnym smerom. Že, dámy a páni, Európanmi aj politici, aj občania sa nestanú tým, že máme o jeden papier, o jednu zmluvu viac, že sme súčasťou nejakých európskych rád. Európanmi sa staneme vtedy, ak akceptujeme európske normy aj v našich mysliach, aj v našom konaní. (Potlesk.) A pozrime sa na seba, čo sa stalo a čo sa deje v Slovenskej republike. Bola vytvorená nová vláda pred zhruba rokom a pol a my sme sa pripravovali na to, že budeme žiť v normálnej opozičnej situácii. Nie je pravda, že to neznášame, nie je pravda, že nie sme s tým uzrozumení. Dostali sme určité garancie aj na menšinové práva a je pravda, že Strana maďarskej koalície je určitou špecifickou stranou na slovenskej politickej scéne. Tu v tomto parlamente máme taký istý mandát ako ktorýkoľvek poslanec tejto Národnej rady a sme tu na základe toho istého zákona ako ktorákoľvek iná politická strana. Takže nebudeme trpieť ani v budúcnosti, ak poslancov Strany maďarskej koalície alebo samotnú Stranu maďarskej koalície bude ktokoľvek nálepkovať akýmkoľvek spôsobom kvôli tomu, že sme inej národnosti. A nemyslíme si, že je správne, že ak my zaujmeme politické stanovisko tu v tomto parlamente alebo na politickej scéne, za to bude potrestaná celá komunita, respektíve tí voliči, ktorí väčšinou nás volia. Toto je neférová hra a myslíme si, že demokracia je aj o dialógu. Takže skúsme sa teraz porozprávať o tom, čo vadí opozícii a čo sa deje v tejto spoločnosti. Pred rokom, pred rokom a pol ste mohli povedať, že poslanci Strany maďarskej koalície alebo niektorí príslušníci menšiny sú precitlivení, keď sme reagovali precitliveným spôsobom napríklad na prípad Hedvigy, pričom sme nereagovali bezchybne, uznám. Keď sme reagovali precitliveným spôsobom na vyhlásenie člena vlády ohľadne Univerzity Jánosa Selyeho, kde podľa nášho názoru to bolo neopodstatnené verejné vyhlásenie pána ministra školstva a každý v tomto štáte vie, že to je nová univerzita. Nemôžeme túto univerzitu porovnávať mechanicky a priori s inými univerzitami. Reagovali sme citlivo, keď sa hovorilo o našich menšinových právach, keď sa hovorilo o učebniciach pre školy s vyučovacím jazykom maďarským a každý mohol povedať, dokonca pripúšťam, a toto nie je výčitka, ale to je len konštatovanie, možno aj niektorí naši opoziční priatelia, že sme nejako precitlivení, tí Maďari to berú nejako vážne. Pričom sa nedialo nič iné len to, čo sa deje v takýchto prípadoch vždy v histórii, že ten, ktorý je v situácii  najcitlivejšej, ten reaguje prvýkrát a najcitlivejším spôsobom na takéto deformácie. A čo sa stalo? Časom aj iní naši kolegovia museli prísť na to, že sa tu zverejnia nejaké vyhlásenia o tom, že opozícia by mala byť uväznená, a to nehovorí sudca, ale hovorí to čelný politiky vládnej koalície a kriminalizuje tým slovenský politický život, že v tomto parlamente sme poúčaní, že trpíme všetci Alzheimerom, že v tomto parlamente ako sa zaobchádza s opozíciou. Koľko opozičných návrhov bolo prijatých, respektíve, aký je to dialóg medzi koalíciou a opozíciou. Tu pán kolega Mikloško už povedal, že keď sme vstúpili do Európskej únie, vtedajší predseda vlády pozval všetky parlamentné politické strany na Úrad vlády a rokovali sme o tom, ako si zladíme svoje kroky a naraz vidíme, že je tu útok aj na slobodu tlače. Takže, a teraz nemusíte so mnou súhlasiť, kolegovia z vládnej koalície, ale naše videnie je nasledovné. Vo vláde a pri moci je jedna strana, strana, ktorá paralyzuje aj vlastných koaličných partnerov. Prosím, ak im to vyhovuje, je to ich vec, ale paralyzuje ich a vládne sama. Teraz je tu útok a snaha paralyzovať aj opozíciu, no a čo ešte ostáva v slobodnej spoločnosti. No, tlač a médiá a sloboda slova a je tu útok na slobodu slova. Je tu útok na médiá. Áno, priatelia, ak to beriete ako vzburu opozície, tak ja za seba sa k tomu hlásim. Opozícia včera povedala, že síce nie je to elegantné, síce je to riskantné a beriem aj kritiky aj z tejto sály, aj zo spoločnosti a zo strany médií, že je to nepripravené, že je to trošku možno nie celkom dobre zmanažované, ale sme v takej situácii, že si nemôžeme vyberať. Opozícia sa dostala k rubikonu a opozícia musí povedať, či dnes bez akýchkoľvek pripomienok odsúhlasí len nejaký papier a bude trpieť, že zajtra ideme úplne iným smerom, alebo povieme nie, chceme seriózne rokovať o tom, čo znamená táto zmluva pre Slovenskú republiku, aký záväzok z toho vyplynie  pre tento parlament, pre vládu a pre opozíciu a skúsme skorigovať to, čo sa tu deje. Skúsme tie deformácie odstrániť a my o tomto chceme rokovať. Takže, vážený pán predseda parlamentu, obávam sa, že toto kreslo nie je jednoduché. Rozhodnutie je vo vašich rukách. Rozhodnutie môže byť čisto rýdzo politické, ak skúsite pretlačiť silou alebo nejakými trikmi túto zmluvu, a toto by bolo na škodu veci. Tým by sme nič neriešili. My tri opozičné politické strany navrhujeme iný postup, tak ako sa to robí v civilizovanom svete, tak ako sa to robí v normálnych a fungujúcich a skutočne dobrých demokraciách, prerušme toto rokovanie, vy na to máte silu vládna koalícia, zvolajte okrúhly politický stôl, porozprávajme sa o týchto veciach. Skúsme sa porozprávať aj o tlačovom zákone a skúsme hľadať elegantné východisko. Chcem ešte raz povedať za Stranu maďarskej koalície, každý poslanec je pripravený hlasovať za túto zmluvu. Nemám tu mandát, aby som sa vyjadril v mene SDKÚ, ale myslím si, že situácia je tá istá aj v SDKÚ. Chceme za to hlasovať, ale dôstojným spôsobom a takým spôsobom, aby to bol prínos pre Slovenskú republiku. Nechceme tu hrať divadlo a nechceme tolerovať ani v budúcnosti, že tu budú iné vyhlásenia a iné kroky, že v Štrasburgu alebo v Bruseli budú krásne reči o tom, ako my budujeme silnú a ozajstnú demokraciu a tu doma situácia bude úplne iná. Pán predseda vlády, aby ste nemohli a žiadame trošku empatie. Žiadame zo strany opozície trošku empatie aj z vašej strany. A aby ste nemohli povedať, že zo strany opozície sú to nejaké neférové hry, mám mandát od všetkých troch opozičných poslaneckých klubov vám oznámiť, že keď skončíme túto diskusiu, pred hlasovaním tri opozičné kluby opustia túto sálu, a to nie kvôli tomu, aby sme prezentovali nejaké naše výhrady k zmluve. Zmluva je viac-menej aspoň zo strany SMK v poriadku, ale, aby sme jasne ukázali každému občanovi, ale aj zahraničiu, kto tu hrá hazard. Ak nebude v tejto sále fyzicky 90 poslancov, tak je logické, že 90 hlasov táto zmluva nemôže dostať. Preto opozícia musí, ešte raz musí odísť, aby sme ozrejmili, kto za prípadné fiasko a prípadné neférové hlasovanie nesie zodpovednosť. Opozícia za to nechce niesť zodpovednosť, opozícia chce demokraciu a férové vzťahy na Slovensku. Prosím, aby ste sa takto zachovali. Ďakujem. (Potlesk.)